CELEX: 
Language: el
Date: 2022-04-07 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου όσον αφορά τη θέσπιση προτύπων που καθορίζουν λεπτομερώς το επίπεδο υπηρεσιών και ασφάλειας των ασφαλών και προστατευμένων χώρων στάθμευσης και τις διαδικασίες πιστοποίησής τους

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Οι ασφαλείς και προστατευμένοι χώροι στάθμευσης είναι απαραίτητοι για τη βελτίωση των συνθηκών εργασίας των οδηγών, καθώς τους παρέχουν τη δυνατότητα προστατευμένης, ασφαλούς και καλής ποιότητας ανάπαυσης και, παράλληλα, πρόσβαση σε ένα ελάχιστο επίπεδο υπηρεσιών. Η ανάπτυξη ασφαλών και προστατευμένων χώρων στάθμευσης είναι καίριας σημασίας για την επίτευξη των στόχων του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου
                  1
               , ο οποίος αποσκοπεί στη βελτίωση των συνθηκών εργασίας και της οδικής ασφάλειας.
            
            
               Οι οδηγοί που εκτελούν οδικές μεταφορές μπορεί να πέσουν θύματα εγκληματικών περιστατικών σχετικών με τα εμπορεύματα, ειδικότερα όταν μεταφέρουν εμπορεύματα υψηλής αξίας. Επίσης, η λαθρεπιβίβαση μεταναστών επί βαρέων οχημάτων κατά μήκος ορισμένων οδών συνήθως συμβαίνει σε χώρους ανάπαυσης ενώ οι οδηγοί αναπαύονται. Ως εκ τούτου, είναι απαραίτητο να υπάρχουν ασφαλείς και προστατευμένοι χώροι στάθμευσης για την προστασία των οδηγών από τις απειλές αυτές, αλλά και για τις επιχειρήσεις, προκειμένου να προστατεύονται τα εμπορεύματά τους από εγκληματικές ενέργειες σχετικές με τα εμπορεύματα. 
            
            
               Οι ασφαλείς και προστατευμένοι χώροι στάθμευσης είναι επίσης καίριας σημασίας για τη διασφάλιση καλών συνθηκών ανάπαυσης για τους οδηγούς που εκτελούν οδικές μεταφορές. Η κατοχύρωση της ασφάλειας των οδηγών κατά την ανάπαυσή τους είναι απαραίτητη για να διασφαλιστεί ότι αναπαύονται χωρίς άγχος και δεν συσσωρεύουν κόπωση. Αυτό αναμένεται επίσης να συμβάλει στην οδική ασφάλεια και στην πρόληψη ατυχημάτων που οφείλονται σε κόπωση.
            
            
               Η μελέτη της Επιτροπής του 2019 σχετικά με τους ασφαλείς και προστατευμένους χώρους στάθμευσης φορτηγών
                  2
                κατέδειξε ότι τα σχετικά με τα εμπορεύματα εγκληματικά περιστατικά ήταν, κατά την περίοδο αναφοράς που κάλυπτε η μελέτη, συχνότερες από ποτέ και ότι περίπου το 75 % αυτών των περιστατικών λαμβάνουν χώρα κατά τη διάρκεια της στάθμευσης βαρέων οχημάτων σε μη προστατευμένους χώρους στάθμευσης. 
            
            
               Η μελέτη αυτή αναγνώρισε επίσης τη σημαντική έλλειψη ασφαλών και προστατευμένων χώρων στάθμευσης στην Ένωση σήμερα, όπου είναι διαθέσιμες μόνο 7 000 θέσεις στάθμευσης, ενώ εκτιμάται ότι η συνολική ζήτηση για θέσεις νυκτερινής στάθμευσης βαρέων οχημάτων είναι 400 000 κάθε βράδυ.
            
            
               Δεδομένου ότι οι ασφαλείς και προστατευμένοι χώροι στάθμευσης εξακολουθούν να σπανίζουν και ότι η ασφάλεια και οι υπηρεσίες που παρέχονται από τις υφιστάμενες εγκαταστάσεις είναι συχνά ανεπαρκείς και ασυντόνιστες, είναι αναγκαίο να θεσπιστούν πρότυπα για ασφαλείς και προστατευμένους χώρους στάθμευσης, καθώς και διαδικασίες πιστοποίησης για τους εν λόγω χώρους. 
            
            
               Λαμβανομένων υπόψη όλων αυτών των στοιχείων, οι συννομοθέτες αποφάσισαν να εξουσιοδοτήσουν την Επιτροπή να εκδώσει κατ’ εξουσιοδότηση πράξη σχετικά με την ανάπτυξη προτύπων και διαδικασιών πιστοποίησης για ασφαλείς και προστατευμένους χώρους στάθμευσης. Για τον σκοπό αυτόν, προστέθηκε νέο άρθρο 8α με τον κανονισμό (ΕΕ) 2020/1054 του Ευρωπαϊκού Κοινοβουλίου και του Συμβουλίου
                  3
                στον κανονισμό (ΕΚ) αριθ. 561/2006, σύμφωνα με το οποίο οι ασφαλείς και προστατευμένοι χώροι στάθμευσης στην Ένωση πρέπει να συμμορφώνονται με ορισμένες απαιτήσεις προκειμένου να θεωρούνται ασφαλείς και προστατευμένοι, όσον αφορά ειδικότερα τον εντοπισμό και την πρόληψη παρείσφρησης, τον φωτισμό και την ορατότητα, τα σημεία επαφής εκτάκτου ανάγκης και τις σχετικές διαδικασίες, τις φιλικές προς τα δύο φύλα εγκαταστάσεις υγιεινής, τις επιλογές αγοράς τροφίμων και ποτών, τις συνδέσεις για επικοινωνία και την παροχή ηλεκτρικού ρεύματος. Ως εκ τούτου, η Επιτροπή θα πρέπει να εκδώσει κατ’ εξουσιοδότηση πράξη για τη θέσπιση προτύπων που παρέχουν περαιτέρω λεπτομέρειες σχετικά με το επίπεδο των υπηρεσιών και ασφάλειας των εν λόγω χώρων, καθώς και τις διαδικασίες για την πιστοποίησή τους.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή συζήτησε το σχέδιο κατ’ εξουσιοδότηση κανονισμού με την ομάδα εμπειρογνωμόνων της Επιτροπής για ασφαλείς και προστατευμένους χώρους στάθμευσης φορτηγών, κατά τη διάρκεια διαφόρων συνεδριάσεων που πραγματοποιήθηκαν το 2020 και το 2021. Η ομάδα αυτή απαρτίζεται από εμπειρογνώμονες διορισμένους από τα κράτη μέλη και εμπειρογνώμονες του κλάδου, οι οποίοι επιλέχθηκαν προσεκτικά για τη σχετική εμπειρογνωσία τους στο θέμα αυτό, μετά από πρόσκληση υποβολής υποψηφιοτήτων που δημοσιεύθηκε στις 20 Δεκεμβρίου 2018
                  4
               . 
            
            
               Τα πρότυπα και οι διαδικασίες πιστοποίησης που περιγράφονται λεπτομερώς στην παρούσα πράξη βασίζονται επίσης στις εργασίες της προαναφερθείσας μελέτης της Επιτροπής του 2019 για τον καθορισμό των απαιτήσεων σχετικά με την ασφάλεια και το επίπεδο των υπηρεσιών που παρέχονται από ασφαλείς και προστατευμένους χώρους στάθμευσης. Στο πλαίσιο αυτής της μελέτης ζητήθηκε η γνώμη βασικών ενδιαφερόμενων μερών του τομέα των οδικών μεταφορών και της εφοδιαστικής. 
            
            
               Οι διαβουλεύσεις που διενήργησε η Επιτροπή πραγματοποιήθηκαν σύμφωνα με τις αρχές που καθορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου
                  5
               . Οι εμπειρογνώμονες του Ευρωπαϊκού Κοινοβουλίου προσκλήθηκαν σε όλες τις συνεδριάσεις της εν λόγω ομάδας εμπειρογνωμόνων. Επίσης, το σχέδιο κατ’ εξουσιοδότηση κανονισμού υποβλήθηκε στον μηχανισμό ανατροφοδότησης
                  6
               .  
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η δομή του νέου κατ’ εξουσιοδότηση κανονισμού ακολουθεί τις απαιτήσεις που ορίζονται στη νομική βάση της παρούσας πράξης, δηλαδή στο άρθρο 8α παράγραφος 2 του κανονισμού (ΕΚ) αριθ. 561/2006. Διαρθρώνεται σε δύο κύρια παραρτήματα, εκ των οποίων το πρώτο περιγράφει λεπτομερώς το ελάχιστο επίπεδο υπηρεσιών και τα τέσσερα διαφορετικά επίπεδα ασφάλειας με τα οποία πρέπει να συμμορφώνονται οι ασφαλείς και προστατευμένοι χώροι στάθμευσης προκειμένου να πιστοποιούνται ως τέτοιοι, ενώ το δεύτερο περιλαμβάνει τους κανόνες σχετικά με τις διαδικασίες πιστοποίησης αυτών των χώρων στάθμευσης. Ο κατ’ εξουσιοδότηση κανονισμός περιλαμβάνει επίσης ρήτρα αναθεώρησης, σύμφωνα με την οποία η Επιτροπή πρέπει να αξιολογήσει, το αργότερο τέσσερα έτη μετά την έκδοση της πράξης, αν τα πρότυπα και οι διαδικασίες πιστοποίησης που θεσπίστηκαν θα πρέπει να τροποποιηθούν υπό το πρίσμα των υφιστάμενων τεχνολογικών εξελίξεων —μεταξύ άλλων όσον αφορά την ανάγκη να ληφθεί μέριμνα για καλύτερη πρόσβαση σε εναλλακτικά καύσιμα— και προκειμένου να βελτιώνονται συνεχώς οι συνθήκες εργασίας των οδηγών.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 7.4.2022
            
            
               για τη συμπλήρωση του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου όσον αφορά τη θέσπιση προτύπων που καθορίζουν λεπτομερώς το επίπεδο υπηρεσιών και ασφάλειας των ασφαλών και προστατευμένων χώρων στάθμευσης και τις διαδικασίες πιστοποίησής τους
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου
                  7
               , και ιδίως το άρθρο 8α παράγραφος 2,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 8 του κανονισμού (ΕΚ) αριθ. 561/2006, οι οδηγοί που εκτελούν οδικές μεταφορές πρέπει να λαμβάνουν περιόδους ημερήσιας και εβδομαδιαίας ανάπαυσης. Οι οδηγοί περνούν συχνά ορισμένες από τις εν λόγω περιόδους ανάπαυσης καθ’ οδόν, ειδικότερα στις περιπτώσεις που εκτελούν διεθνείς μεταφορές μεγάλων αποστάσεων. Ως εκ τούτου, είναι εξαιρετικά σημαντικό οι οδηγοί να έχουν πρόσβαση σε χώρους στάθμευσης όπου μπορούν να αναπαυθούν με ασφάλεια, με κατάλληλες εγκαταστάσεις πρόσβασης στις υπηρεσίες που χρειάζονται. 
            
            
               (2)Το άρθρο 8α παράγραφος 1 του κανονισμού (ΕΚ) αριθ. 561/2006 καθορίζει κατάλογο απαιτήσεων τις οποίες πρέπει να πληρούν οι χώροι στάθμευσης στους οποίους έχουν πρόσβαση οι οδηγοί που εκτελούν οδικές μεταφορές εμπορευμάτων και επιβατών, ώστε αυτοί οι χώροι να πιστοποιούνται ως ασφαλείς και προστατευμένοι χώροι στάθμευσης, σε σχέση με τα επίπεδα υπηρεσιών και ασφάλειας των εν λόγω χώρων στάθμευσης. 
            
            
               (3)Σε μελέτη της Επιτροπής του 2019 σχετικά με τους ασφαλείς και προστατευμένους χώρους στάθμευσης στην Ένωση
                  8
               , αναγνωρίστηκε η σημαντική έλλειψη τέτοιων εγκαταστάσεων. Υποβλήθηκαν επίσης ορισμένες προτάσεις, μεταξύ άλλων όσον αφορά τα πρότυπα για ασφαλείς και προστατευμένους χώρους στάθμευσης και τις διαδικασίες πιστοποίησης. 
            
            
               (4)Δεδομένης της τρέχουσας έλλειψης ασφαλών και προστατευμένων χώρων στάθμευσης στην Ένωση, θα πρέπει να ενθαρρυνθεί η ανάπτυξη τέτοιων εγκαταστάσεων σε επίπεδο Ένωσης, ώστε να διασφαλιστεί ότι οι οδηγοί που εκτελούν οδικές μεταφορές έχουν πρόσβαση σε αυτούς, οπουδήποτε και αν σταματούν στο οδικό δίκτυο της Ένωσης. 
            
            
               (5)Για να τονωθεί η ανάπτυξη ασφαλών και προστατευμένων χώρων στάθμευσης, είναι αναγκαίο να αναπτυχθεί ένα κοινό πλαίσιο σε επίπεδο Ένωσης, ώστε να διασφαλιστεί ότι ο τομέας έχει πρόσβαση σε σαφείς και εναρμονισμένες πληροφορίες σχετικά με τους ασφαλείς και προστατευμένους χώρους στάθμευσης σε ολόκληρη την Ένωση. 
            
            
               (6)Προκειμένου να βελτιωθούν οι συνθήκες εργασίας των οδηγών που εκτελούν οδικές μεταφορές σύμφωνα με τον κανονισμό (ΕΚ) αριθ. 561/2006, θα πρέπει να διατίθεται ένα ελάχιστο κοινό επίπεδο υπηρεσιών σε όλους τους ασφαλείς και προστατευμένους χώρους στάθμευσης, ανεξάρτητα από το επίπεδο ασφάλειάς τους. 
            
            
               (7)Δεδομένου του αυξανόμενου αριθμού περιστατικών εγκληματικότητας στον τομέα των εμπορευματικών μεταφορών που πλήττουν τους οδηγούς που εκτελούν οδικές μεταφορές, θα πρέπει να ενισχυθεί η προστασία των οδηγών οδικών μεταφορών, ώστε να διασφαλίζεται ότι δεν αναπαύονται χωρίς άγχος και δεν συσσωρεύουν κόπωση. Η παροχή καλών συνθηκών ανάπαυσης στους οδηγούς σε ασφαλείς και προστατευμένους χώρους στάθμευσης είναι καίριας σημασίας για την κατοχύρωση της οδικής ασφάλειας και τη μείωση του κινδύνου ατυχημάτων λόγω κόπωσης.
            
            
               (8)Οι ασφαλείς και προστατευμένοι χώροι στάθμευσης είναι απαραίτητοι για τους οδηγούς και τις επιχειρήσεις μεταφορών για την προστασία των εμπορευμάτων τους από εγκληματικές ενέργειες σχετικές με τα εμπορεύματα. Δεδομένης της ποικιλομορφίας των επιχειρήσεων και των μεταφερόμενων εμπορευμάτων, οι μεταφορείς και οι οδηγοί ενδέχεται να χρειάζονται χώρους στάθμευσης που παρέχουν διαφορετικά επίπεδα ασφάλειας, ανάλογα με τα εμπορεύματα που μεταφέρουν. Ως εκ τούτου, τα πρότυπα της Ένωσης θα πρέπει να καλύπτουν τα διαφορετικά είδη επιχειρήσεων και οι χώροι στάθμευσης θα πρέπει να παρέχουν διαφορετικά ελάχιστα επίπεδα ασφάλειας. 
            
            
               (9)Η προστασία των χώρων στάθμευσης θα πρέπει να επιτυγχάνεται με τη διασφάλιση της ύπαρξης κατάλληλου εξοπλισμού και κατάλληλων διαδικασιών ασφάλειας γύρω από την περίμετρό τους, στους ίδιους τους χώρους στάθμευσης και στα σημεία εισόδου και εξόδου. Θα πρέπει επίσης να εφαρμόζονται διαδικασίες για το προσωπικό, ώστε να διασφαλίζεται η λήψη μέτρων πρόληψης των κινδύνων και να μετριάζονται οι συνέπειες των συμβάντων, όταν συμβαίνουν. 
            
            
               (10)Για λόγους διαφάνειας και βεβαιότητας των χρηστών ασφαλών και προστατευμένων χώρων στάθμευσης, οι χώροι στάθμευσης θα πρέπει να πιστοποιούνται από ανεξάρτητο φορέα πιστοποίησης, σύμφωνα με διαδικασίες που καθορίζονται σε επίπεδο Ένωσης. Θα πρέπει να προδιαγραφούν με σαφήνεια διαδικασίες πιστοποίησης σχετικά με ελέγχους, επανελέγχους και αιφνιδιαστικούς ελέγχους για ασφαλείς και προστατευμένους χώρους στάθμευσης, ώστε να διασφαλιστεί ότι οι διαχειριστές χώρων στάθμευσης γνωρίζουν πώς να υποβάλουν αίτηση για πιστοποίηση ή επαναπιστοποίηση. Θα πρέπει επίσης να διασφαλιστεί ότι εφαρμόζονται κατάλληλες διαδικασίες όταν διαπιστώνεται ότι ένας ασφαλής και προστατευμένος χώρος στάθμευσης δεν συμμορφώνεται πλέον με το επίπεδο υπηρεσιών ή ασφάλειας για το οποίο έχει πιστοποιηθεί. 
            
            
               (11)Οι χρήστες ασφαλών και προστατευμένων χώρων στάθμευσης θα πρέπει να έχουν στη διάθεσή τους μηχανισμούς υποβολής καταγγελιών για να καταγγέλλουν περιπτώσεις μη συμμόρφωσης. 
            
            
               (12)Οι φορείς πιστοποίησης θα πρέπει να είναι σε θέση να εκδίδουν πιστοποιητικά ελέγχου στους διαχειριστές και, επίσης, να κοινοποιούν τις εν λόγω πληροφορίες στην Επιτροπή, ώστε ο κατάλογος ασφαλών και προστατευμένων χώρων στάθμευσης στον σχετικό επίσημο ιστότοπο να είναι συνεχώς επικαιροποιημένος. 
            
            
               (13)Προκειμένου να λαμβάνεται υπόψη η ταχεία ανάπτυξη των ψηφιακών τεχνολογιών και να βελτιώνονται συνεχώς οι συνθήκες εργασίας των οδηγών, η Επιτροπή θα πρέπει να αξιολογήσει τη σκοπιμότητα της επανεξέτασης των εναρμονισμένων προτύπων και των διαδικασιών πιστοποίησης το αργότερο τέσσερα έτη μετά την έκδοση της παρούσας πράξης, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Επίπεδα ασφάλειας και υπηρεσιών
            
            
               Για να πιστοποιηθεί ως ασφαλής και προστατευμένος χώρος στάθμευσης, όπως αναφέρεται στο άρθρο 8α παράγραφος 1 του κανονισμού (ΕΚ) αριθ. 561/2006, ένας χώρος στάθμευσης πληροί τα ακόλουθα πρότυπα: 
            
         
         
            
               α)όλα τα πρότυπα για το ελάχιστο επίπεδο υπηρεσιών που καθορίζονται στο παράρτημα I τμήμα Α του παρόντος κανονισμού· 
            
            
               β)όλα τα πρότυπα ενός από τα επίπεδα ασφάλειας που καθορίζονται στο παράρτημα I τμήμα Β του παρόντος κανονισμού. 
            
            
               Άρθρο 2
            
            
               Διαδικασίες πιστοποίησης
            
            
               Η πιστοποίηση των χώρων στάθμευσης ως ασφαλών και προστατευμένων χώρων στάθμευσης, όπως αναφέρονται στο άρθρο 8α παράγραφος 1 του κανονισμού (ΕΚ) αριθ. 561/2006, πληροί τα πρότυπα και τις διαδικασίες που καθορίζονται στο παράρτημα ΙΙ του παρόντος κανονισμού. 
            
            
               Άρθρο 3
            
            
               Ρήτρα αναθεώρησης 
            
            
               Το αργότερο στις 7 Απριλίου 2026, η Επιτροπή αξιολογεί αν τα πρότυπα και οι διαδικασίες πιστοποίησης που προβλέπονται στα παραρτήματα I και II πρέπει να τροποποιηθούν υπό το πρίσμα των υφιστάμενων τεχνολογικών εξελίξεων και προκειμένου να βελτιώνονται συνεχώς οι συνθήκες εργασίας των οδηγών.
            
            
               Άρθρο 4
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 7.4.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 102 της 11.4.2006, σ. 1.
               
               
                  
                     (2)
                  
                        Ευρωπαϊκή Επιτροπή (2019) Study on safe and secure parking places for trucks (Μελέτη σχετικά με ασφαλείς και προστατευμένους χώρους στάθμευσης φορτηγών). Διατίθεται στη διεύθυνση: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
               
                  
                     (3)
                  
                        Κανονισμός (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων (ΕΕ L 249 της 31.7.2020, σ. 1).
               
               
                  
                     (4)
                  
                        Πρόσκληση υποβολής υποψηφιοτήτων για την επιλογή μελών της ομάδας εμπειρογνωμόνων για ασφαλείς και προστατευμένους χώρους στάθμευσης φορτηγών.
               
               
                  
                     (5)
                  
                        
                  ΕΕ L 123 της 12.5.2016, σ. 1
                  .
               
               
                  
                     (6)
                  
                        Βλ. στη διεύθυνση 
                  https://ec.europa.eu/info/law/better-regulation/have-your-say_el
                  . 
               
               
                  
                     (7)
                  
                        ΕΕ L 102 της 11.4.2006, σ. 1.
               
               
                  
                     (8)
                  
                        Commission Study on safe and secure parking places for trucks (Μελέτη της Επιτροπής σχετικά με ασφαλείς και προστατευμένους χώρους στάθμευσης φορτηγών) (2019). Διατίθεται στη διεύθυνση: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               Πρότυπα της Ένωσης που περιγράφουν λεπτομερώς το επίπεδο υπηρεσιών και ασφάλειας των ασφαλών και προστατευμένων χώρων στάθμευσης
            
            
            
               A.Ελάχιστο επίπεδο υπηρεσιών
            
            
            
               Οι ασφαλείς και προστατευμένοι χώροι στάθμευσης που έχουν πιστοποιηθεί σύμφωνα με τα πρότυπα της Ένωσης πληρούν το ελάχιστο επίπεδο υπηρεσιών που περιγράφεται στον πίνακα 1. 
            
            
               Πίνακας 1
            
            
                     
                        Φιλικές προς τα δύο φύλα εγκαταστάσεις υγιεινής
                     
                  
                  
                     
                        — Διατίθενται και λειτουργούν χωριστές τουαλέτες και ντους για άνδρες και γυναίκες. Τα ντους παρέχουν ζεστό νερό. 
                     
                     
                        — Υπάρχουν διαθέσιμες και σε λειτουργία βρύσες νερού, με παροχή ζεστού νερού. Παρέχεται σαπούνι χεριών δωρεάν. 
                     
                     
                        — Διατίθενται επιτόπου κάδοι απορριμμάτων οι οποίοι εκκενώνονται τακτικά. 
                     
                     
                        — Οι τουαλέτες, τα ντους και οι νιπτήρες καθαρίζονται και ελέγχονται καθημερινά ανά τακτά χρονικά διαστήματα. Το πρόγραμμα καθαρισμού είναι αναρτημένο.
                     
                  
               
                     
                        Επιλογές αγοράς και κατανάλωσης τροφίμων και ποτών
                     
                  
                  
                     
                        — Υπάρχουν διαθέσιμα για αγορά πρόχειρα φαγητά και ροφήματα, 24 ώρες το εικοσιτετράωρο, 7 ημέρες την εβδομάδα. 
                     
                     
                        — Υπάρχει διαθέσιμος χώρος εστίασης για τους οδηγούς.
                     
                  
               
                     
                        Συνδέσεις για επικοινωνία
                     
                     
                  
                  
                     
                        — Παρέχεται δωρεάν σύνδεση στο διαδίκτυο. 
                     
                     
                  
               
                     
                        Παροχή ηλεκτρικού ρεύματος
                     
                  
                  
                     
                        — Υπάρχουν διαθέσιμες ηλεκτρικές πρίζες για προσωπική χρήση. 
                     
                     
                        — Έως τις 31 Δεκεμβρίου 2026 θα καταστούν διαθέσιμες επιτόπου εγκαταστάσεις παροχής ηλεκτρικής ενέργειας για ψυκτικά οχήματα οδικών μεταφορών. 
                     
                  
               
                     
                        Σημεία επαφής εκτάκτου ανάγκης και σχετικές διαδικασίες
                     
                  
                  
                     
                        — Παρέχεται σαφής σήμανση ώστε να διασφαλίζεται η ασφαλής κυκλοφορία στον χώρο στάθμευσης. 
                     
                     
                        — Στοιχεία επικοινωνίας έκτακτης ανάγκης είναι αναρτημένα στον χώρο στάθμευσης, τουλάχιστον στην επίσημη εθνική γλώσσα και στα αγγλικά. Υποστηρίζονται από εύληπτα εικονογράμματα.
                     
                  
               
            
               B.Επίπεδα ασφάλειας
            
            
            
               1. Οι ασφαλείς και προστατευμένοι χώροι στάθμευσης που έχουν πιστοποιηθεί σύμφωνα με τα πρότυπα της Ένωσης πληρούν τα κριτήρια που καθορίζονται για ένα από τα επίπεδα ασφάλειας που περιγράφονται στους πίνακες 2 έως 5. 
            
            
               2. Οι ασφαλείς και προστατευμένοι χώροι στάθμευσης διασφαλίζουν ότι ο εξοπλισμός και οι διαδικασίες που αναφέρονται σε κάθε επίπεδο ασφάλειας λειτουργούν πλήρως.  
            
            
               3. Τα πρότυπα που καθορίζονται στον παρόντα κανονισμό ισχύουν με την επιφύλαξη της εθνικής νομοθεσίας σχετικά με τα καθήκοντα που πρέπει να επιτελούνται από εξουσιοδοτημένο και εκπαιδευμένο, εσωτερικό ή εξωτερικό προσωπικό ασφάλειας. Όλο το προσωπικό ασφάλειας πρέπει επίσης να έχει λάβει κατάλληλη κατάρτιση, όταν το απαιτεί η εθνική νομοθεσία.
            
            
               4. Οι περίοδοι διατήρησης των δεδομένων που συλλέγονται μέσω βιντεοεπιτήρησης (CCTV) δεν θίγουν το εθνικό δίκαιο ή τη νομοθεσία της Ένωσης στον εν λόγω τομέα. Ισχύουν για όλες τις υποχρεωτικές και προαιρετικές απαιτήσεις βάσει αυτών των προτύπων.
            
            
               5. Οι τιμές φωτισμού (Lux) που αναφέρονται στα διαφορετικά επίπεδα ασφάλειας είναι μέσες τιμές.
            
            
               6. Με την επιφύλαξη της εθνικής νομοθεσίας που θεσπίζει πρόσθετες απαιτήσεις εκπαίδευσης, οι διαχειριστές ασφαλών και προστατευμένων χώρων στάθμευσης διασφαλίζουν ότι το επιτόπιο και απομακρυσμένο προσωπικό τους που εργάζεται σε ασφαλείς και προστατευμένους χώρους στάθμευσης, καθώς και ο υπεύθυνος του χώρου στάθμευσης λαμβάνουν εκπαίδευση σχετικά με τα πρότυπα της Ένωσης για ασφαλείς και προστατευμένους χώρους στάθμευσης. Τυχόν νέο προσωπικό λαμβάνει την εν λόγω εκπαίδευση εντός έξι μηνών από την ανάληψη των καθηκόντων του. Η εκπαίδευση καλύπτει τα εξής πεδία:  
            
            
               -εκπαίδευση και επίβλεψη προσωπικού·
            
            
               -διαχείριση συμβάντων·
            
         
         
            
               -επιτήρηση και παρακολούθηση·
            
            
               -τεχνολογία.
            
            
               6. Στους ασφαλείς και προστατευμένους χώρους στάθμευσης υπάρχουν αναρτημένες πληροφορίες για τους χρήστες σχετικά με τον τρόπο υποβολής καταγγελίας στον αρμόδιο φορέα πιστοποίησης. 
            
            
            
               1.Χάλκινο επίπεδο
            
            
            
               Πίνακας 2
            
            
                     
                        ΧΑΛΚΙΝΟ ΕΠΙΠΕΔΟ
                     
                  
               
                     
                        Περίμετρος
                     
                  
                  
                     
                        — Η περίμετρος του ασφαλούς και προστατευμένου χώρου στάθμευσης προστατεύεται με οπτικό αποτρεπτικό μέσο. Το οπτικό αποτρεπτικό μέσο τοποθετείται στο έδαφος για να υποδεικνύει την περίμετρο του ασφαλούς και προστατευμένου χώρου στάθμευσης και ότι στον χώρο στάθμευσης επιτρέπονται μόνο φορτηγά οχήματα και εξουσιοδοτημένα οχήματα. 
                     
                     
                        — Η περίμετρος του ασφαλούς και προστατευμένου χώρου στάθμευσης φέρει φωτισμό έντασης 15 Lux. 
                     
                     
                        — Κάθε βλάστηση γύρω από την περίμετρο του ασφαλούς και προστατευμένου χώρου στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Χώρος στάθμευσης
                     
                  
                  
                     
                        — Κατάλληλη σήμανση αναφέρει ότι στον χώρο στάθμευσης επιτρέπονται μόνο φορτηγά οχήματα και εξουσιοδοτημένα οχήματα. 
                     
                     
                        — Διενεργούνται φυσικοί ή εξ αποστάσεως έλεγχοι επιτήρησης τουλάχιστον μία φορά ανά 24 ώρες. 
                     
                     
                        — Κάθε βλάστηση στον χώρο στάθμευσης κλαδεύεται ώστε να διασφαλίζεται καλή ορατότητα. 
                     
                     
                        — Όλες οι υπάρχουσες λωρίδες κυκλοφορίας οχημάτων και πεζών του χώρου στάθμευσης φέρουν φωτισμό έντασης 15 Lux. 
                     
                  
               
                     
                        Είσοδος/έξοδος
                     
                  
                  
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης φέρουν φωτισμό έντασης 25 Lux.
                     
                     
                        — Σε όλα τα σημεία εισόδου και εξόδου του ασφαλούς και προστατευμένου χώρου στάθμευσης εγκαθίσταται και λειτουργεί σύστημα κλειστού κυκλώματος τηλεόρασης (στο εξής: CCTV) που παρέχει καλή ποιότητα εικόνας. 
                     
                     
                        — Το σύστημα CCTV διαθέτει ελάχιστες δυνατότητες συνεχούς ψηφιακής καταγραφής (5 καρέ ανά δευτερόλεπτο) ή με βάση ανίχνευση κίνησης με χρόνο καταγραφής πριν από και μετά από ένα συμβάν, και κάμερες ανάλυσης HD με πραγματική απόδοση ημέρας και νύχτας και 720 εικονοστοιχεία. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί περιοδικό έλεγχο του συστήματος CCTV μία φορά την εβδομάδα και τηρεί αρχείο του ελέγχου για μία εβδομάδα. Ο διαχειριστής του ασφαλούς και προστατευμένου χώρου στάθμευσης διενεργεί έλεγχο λειτουργίας του συστήματος CCTV τουλάχιστον ανά 48 ώρες. 
                     
                     
                        — Τα δεδομένα του συστήματος CCTV διατηρούνται για περίοδο 30 ημερών, εκτός εάν η εφαρμοστέα εθνική ή ενωσιακή νομοθεσία απαιτεί μικρότερη περίοδο διατήρησης. Στην περίπτωση αυτή, εφαρμόζεται η μέγιστη περίοδος διατήρησης που επιτρέπει η νομοθεσία. 
                     
                     
                        — Ο ασφαλής και προστατευμένος χώρος στάθμευσης διαθέτει εγγύηση συστήματος CCTV, συμφωνία επιπέδου υπηρεσιών ή διαθέτει αποδεδειγμένα δικές του ικανότητες συντήρησης. Ειδικευμένοι τεχνικοί χειρίζονται πάντα τα συστήματα CCTV στον ασφαλή και προστατευμένο χώρο στάθμευσης. 
                     
                  
               
                     
                        Διαδικασίες προσωπικού
                     
                  
                  
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο ασφάλειας, το οποίο περιλαμβάνει όλες τις πτυχές, από την πρόληψη και τον μετριασμό των κινδύνων έως την αντιμετώπιση συμβάντων σε συνεργασία με τις αρχές επιβολής του νόμου. 
                     
                     
                        — Στον ασφαλή και προστατευμένο χώρο στάθμευσης ορίζεται ένα πρόσωπο υπεύθυνο για τις διαδικασίες προσωπικού σε περίπτωση συμβάντων. Το προσωπικό του ασφαλούς και προστατευμένου χώρου στάθμευσης πρέπει να έχει πρόσβαση ανά πάσα στιγμή σε πλήρη κατάλογο των τοπικών αρχών επιβολής του νόμου. 
                     
                     
                        — Εφαρμόζεται διαδικασία για τις περιπτώσεις που μη εξουσιοδοτημένα οχήματα σταθμεύουν στον ασφαλή και προστατευμένο χώρο στάθμευσης. Η εν λόγω διαδικασία είναι αναρτημένη σε εμφανές σημείο του ασφαλούς και προστατευμένου χώρου στάθμευσης.  
                     
                     
                        — Η αναφορά συμβάντων και εγκλημάτων στο προσωπικό και την αστυνομία διευκολύνεται χάρη στην ανάρτηση σαφούς διαδικασίας στον ασφαλή και προστατευμένο χώρο στάθμευσης. 
                     
                  
               
            
               2.Αργυρό επίπεδο
            
            
            
               Πίνακας 3
            
            
                     
                        ΑΡΓΥΡΟ ΕΠΙΠΕΔΟ
                     
                  
               
                     
                        Περίμετρος
                     
                  
                  
                     
                        — Η περίμετρος του ασφαλούς και προστατευμένου χώρου στάθμευσης προστατεύεται τουλάχιστον με φυσικό αποτρεπτικό μέσο που εμποδίζει τη διέλευση και επιτρέπει μόνο την είσοδο σε και την έξοδο από τον ασφαλή και προστατευμένο χώρο στάθμευσης μέσω των καθορισμένων σημείων εισόδου και εξόδου. Η περίμετρος του ασφαλούς και προστατευμένου χώρου στάθμευσης προστατεύεται μέσω συνεχούς βιντεοεπιτήρησης και καταγραφής βίντεο, καθώς και με οπτικό αποτρεπτικό μέσο. 
                     
                     
                        — Το σύστημα CCTV διαθέτει ελάχιστες δυνατότητες συνεχούς ψηφιακής καταγραφής 5 καρέ ανά δευτερόλεπτο ή με βάση ανίχνευση κίνησης με χρόνο καταγραφής πριν από και μετά από ένα συμβάν, και κάμερες ανάλυσης HD με πραγματική απόδοση ημέρας και νύχτας και 720 εικονοστοιχεία. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί περιοδικό έλεγχο του συστήματος CCTV κάθε 72 ώρες και τηρεί αρχείο του ελέγχου για μία εβδομάδα. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί έλεγχο λειτουργίας του συστήματος CCTV τουλάχιστον ανά 48 ώρες. 
                     
                     
                        — Τα δεδομένα του συστήματος CCTV διατηρούνται για περίοδο 30 ημερών, εκτός εάν η εφαρμοστέα εθνική ή ενωσιακή νομοθεσία απαιτεί μικρότερη περίοδο διατήρησης. Στην περίπτωση αυτή, εφαρμόζεται η μέγιστη περίοδος διατήρησης που επιτρέπει η νομοθεσία. 
                     
                     
                        — Ο ασφαλής και προστατευμένος χώρος στάθμευσης διαθέτει εγγύηση συστήματος CCTV, συμφωνία επιπέδου υπηρεσιών ή διαθέτει αποδεδειγμένα δικές του ικανότητες συντήρησης. Ειδικευμένοι τεχνικοί χειρίζονται πάντα τα συστήματα CCTV στον ασφαλή και προστατευμένο χώρο στάθμευσης.
                     
                     
                        — Η περίμετρος του ασφαλούς και προστατευμένου χώρου στάθμευσης φέρει φωτισμό έντασης 20 Lux. 
                     
                     
                        — Κάθε βλάστηση γύρω από την περίμετρο του ασφαλούς και προστατευμένου χώρου στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Χώρος στάθμευσης
                     
                  
                  
                     
                        — Κατάλληλη σήμανση αναφέρει ότι στον χώρο στάθμευσης επιτρέπονται μόνο φορτηγά οχήματα και εξουσιοδοτημένα οχήματα. 
                     
                     
                        — Διενεργούνται φυσικοί ή εξ αποστάσεως έλεγχοι επιτήρησης τουλάχιστον δύο φορές ανά 24 ώρες και τουλάχιστον μία φορά κατά τη διάρκεια της ημέρας και μία φορά κατά τη διάρκεια της νύχτας.  
                     
                     
                        — Όλες οι υπάρχουσες λωρίδες κυκλοφορίας οχημάτων και πεζών του χώρου στάθμευσης φέρουν φωτισμό έντασης 15 Lux. 
                     
                     
                        — Κάθε βλάστηση στον χώρο στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Είσοδος/έξοδος
                     
                  
                  
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης φέρουν φωτισμό έντασης 25 Lux και προστατεύονται με δρύφακτα. Τα εν λόγω δρύφακτα είναι εξοπλισμένα με σύστημα φωνητικής ενδοεπικοινωνίας και σύστημα έκδοσης εισιτηρίων. 
                     
                     
                        — Σε όλα τα σημεία εισόδου και εξόδου του ασφαλούς και προστατευμένου χώρου στάθμευσης εγκαθίσταται και λειτουργεί σύστημα CCTV που παρέχει καλή ποιότητα εικόνας. Οι απαιτήσεις για το σύστημα CCTV στο τμήμα που αφορά την «περίμετρο» του παρόντος επιπέδου ασφάλειας ισχύουν επίσης για το σύστημα CCTV στα σημεία εισόδου και εξόδου.  
                     
                  
               
                     
                        Διαδικασίες προσωπικού
                     
                  
                  
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο ασφάλειας που εξετάζει τους συγκεκριμένους κινδύνους που αντιμετωπίζει ο ασφαλής και προστατευμένος χώρος στάθμευσης λόγω παραγόντων, όπως η θέση του, τα είδη χρηστών, οι συνθήκες οδικής ασφάλειας, τα ποσοστά εγκληματικότητας και γενικά ζητήματα ασφάλειας. 
                     
                     
                        — Στον ασφαλή και προστατευμένο χώρο στάθμευσης ορίζεται ένα πρόσωπο υπεύθυνο για τις διαδικασίες προσωπικού σε περίπτωση συμβάντων. Το προσωπικό του ασφαλούς και προστατευμένου χώρου στάθμευσης πρέπει να έχει πρόσβαση ανά πάσα στιγμή σε πλήρη κατάλογο των τοπικών αρχών επιβολής του νόμου. 
                     
                     
                        — Εφαρμόζεται διαδικασία για τις περιπτώσεις που μη εξουσιοδοτημένα οχήματα σταθμεύουν στον ασφαλή και προστατευμένο χώρο στάθμευσης. Η εν λόγω διαδικασία είναι αναρτημένη σε εμφανές σημείο του ασφαλούς και προστατευμένου χώρου στάθμευσης.  
                     
                     
                        — Η αναφορά συμβάντων και εγκλημάτων στο προσωπικό και την αστυνομία διευκολύνεται χάρη στην ανάρτηση σαφούς διαδικασίας στον ασφαλή και προστατευμένο χώρο στάθμευσης. 
                     
                     
                        — Υπάρχει διαθέσιμη βοήθεια προς τους χρήστες 24 ώρες το εικοσιτετράωρο και 7 ημέρες την εβδομάδα. 
                     
                  
               
            
               3.Χρυσό επίπεδο
            
            
            
               Πίνακας 4
            
            
            
                     
                        ΧΡΥΣΟ ΕΠΙΠΕΔΟ
                     
                  
               
                     
                        Περίμετρος
                     
                  
                  
                     
                        — Η περίμετρος του ασφαλούς και προστατευμένου χώρου στάθμευσης προστατεύεται με φυσικό δρύφακτο ύψους τουλάχιστον 1,8 μέτρων. Υπάρχει κενή ζώνη 1 μέτρου μεταξύ του δρύφακτου και του χώρου στάθμευσης. 
                     
                     
                        — Εφαρμόζονται μέτρα για την πρόληψη ακούσιας βλάβης στα δρύφακτα. 
                     
                     
                        — Η περίμετρος του ασφαλούς και προστατευμένου χώρου στάθμευσης φέρει φωτισμό έντασης 25 Lux. 
                     
                     
                        — Ολόκληρη η περίμετρος του ασφαλούς και προστατευμένου χώρου στάθμευσης παρακολουθείται με συνεχή βιντεοεπιτήρηση, χωρίς να υπάρχουν τυφλά σημεία. 
                     
                     
                        — Το σύστημα CCTV διαθέτει ελάχιστες δυνατότητες συνεχούς καταγραφής 5 καρέ ανά δευτερόλεπτο ή με βάση ανίχνευση κίνησης με χρόνο καταγραφής πριν από και μετά από ένα συμβάν, και κάμερες ανάλυσης HD με πραγματική απόδοση ημέρας και νύχτας και 720 εικονοστοιχεία. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί περιοδικό έλεγχο του συστήματος CCTV ανά 48 ώρες και τηρεί αρχείο του ελέγχου για μία εβδομάδα. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί έλεγχο λειτουργίας του συστήματος CCTV τουλάχιστον ανά 24 ώρες. 
                     
                     
                        — Τα δεδομένα του συστήματος CCTV διατηρούνται για περίοδο 30 ημερών, εκτός εάν η εφαρμοστέα εθνική ή ενωσιακή νομοθεσία απαιτεί μικρότερη περίοδο διατήρησης. Στην εν λόγω περίπτωση, εφαρμόζεται η μέγιστη δυνατή περίοδος διατήρησης που επιτρέπει η νομοθεσία.  
                     
                     
                        — Ο ασφαλής και προστατευμένος χώρος στάθμευσης διαθέτει εγγύηση CCTV ή συμφωνία επιπέδου υπηρεσιών που προβλέπει τουλάχιστον μία επίσκεψη συντήρησης από κατάλληλο ειδικευμένο οργανισμό ετησίως, ή διαθέτει αποδεδειγμένα δικές του ικανότητες συντήρησης. Ειδικευμένοι τεχνικοί χειρίζονται πάντα τα συστήματα CCTV στον ασφαλή και προστατευμένο χώρο στάθμευσης.
                     
                     
                        — Τα συμβάντα του συστήματος CCTV και τα συμβάντα πρόσβασης συγχρονίζονται μέσω κοινού λογισμικού ειδοποίησης. 
                     
                     
                        — Σε περίπτωση διακοπής λειτουργίας του δικτύου, όλα τα συμβάντα του συστήματος CCTV και τα συμβάντα πρόσβασης αποθηκεύονται τοπικά και αποστέλλονται, μόλις αποκατασταθούν οι συνδέσεις, στον κεντρικό εξοπλισμό καταχώρισης.
                     
                     
                        — Κάθε βλάστηση γύρω από την περίμετρο του ασφαλούς και προστατευμένου χώρου στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Χώρος στάθμευσης
                     
                  
                  
                     
                        — Κατάλληλη σήμανση αναφέρει ότι στον χώρο στάθμευσης επιτρέπονται μόνο φορτηγά οχήματα και εξουσιοδοτημένα οχήματα. 
                     
                     
                        — Διενεργούνται φυσικοί ή εξ αποστάσεως έλεγχοι επιτήρησης τουλάχιστον δύο φορές ανά 24 ώρες και τουλάχιστον μία φορά κατά τη διάρκεια της ημέρας και μία φορά κατά τη διάρκεια της νύχτας.  
                     
                     
                        — Οι λωρίδες κυκλοφορίας του χώρου στάθμευσης και οι λωρίδες για πεζούς φέρουν σήμανση και φωτισμό έντασης 15 Lux. 
                     
                     
                        — Κάθε βλάστηση στον χώρο στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Είσοδος/έξοδος
                     
                  
                  
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης φέρουν φωτισμό έντασης 25 Lux και προστατεύονται με δρύφακτα τα οποία δεν επιτρέπουν την άνωθεν ή κάτωθεν διέλευση και διαθέτουν φωτεινούς σηματοδότες. 
                     
                     
                        — Σε όλα τα σημεία εισόδου και εξόδου του ασφαλούς και προστατευμένου χώρου στάθμευσης εγκαθίσταται και λειτουργεί σύστημα CCTV που παρέχει καλή ποιότητα εικόνας. Τα σημεία εισόδου και εξόδου διαθέτουν τεχνολογία αναγνώρισης πινακίδων κυκλοφορίας. Τα αρχεία εισερχόμενων και εξερχόμενων οχημάτων αποθηκεύονται σύμφωνα με την εφαρμοστέα εθνική ή ενωσιακή νομοθεσία. 
                     
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης προστατεύονται με μηχανισμούς πρόληψης και εντοπισμού παρείσφρησης, όπως τουρνικέ για πεζούς ύψους τουλάχιστον 1,80 μέτρων. Τα σημεία πρόσβασης σε υπηρεσίες όπως τουαλέτες, εστιατόρια και καταστήματα διαθέτουν τουρνικέ με περιστρεφόμενο μηχανισμό τριών ακτίνων, όταν υπάρχει άμεση πρόσβαση μεταξύ του χώρου στάθμευσης και των εν λόγω υπηρεσιών. 
                     
                  
               
                     
                        Διαδικασίες προσωπικού
                     
                  
                  
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο ασφάλειας που εξετάζει τους συγκεκριμένους κινδύνους που αντιμετωπίζει ο ασφαλής και προστατευμένος χώρος στάθμευσης λόγω παραγόντων, όπως η θέση του, τα είδη πελατών, οι συνθήκες οδικής ασφάλειας, τα ποσοστά εγκληματικότητας και γενικά ζητήματα ασφάλειας. 
                     
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο αδιάλειπτης λειτουργίας. Περιλαμβάνει λεπτομερή μέτρα σχετικά με τον τρόπο αντιμετώπισης συμβάντων που προκαλούν διαταραχές και διατήρησης της εκτέλεσης κρίσιμων δραστηριοτήτων κατά τη διάρκεια ενός συμβάντος. Η διοίκηση του ασφαλούς και προστατευμένου χώρου στάθμευσης πρέπει να είναι σε θέση να αποδείξει την εφαρμογή των εν λόγω μέτρων. 
                     
                     
                        — Εφαρμόζεται διαδικασία για τις περιπτώσεις που μη εξουσιοδοτημένα οχήματα σταθμεύουν στον ασφαλή και προστατευμένο χώρο στάθμευσης. Η εν λόγω διαδικασία είναι αναρτημένη σε εμφανές σημείο του ασφαλούς και προστατευμένου χώρου στάθμευσης.  
                     
                     
                        — Υπάρχει διαθέσιμη βοήθεια προς τους χρήστες 24 ώρες το εικοσιτετράωρο και 7 ημέρες την εβδομάδα. 
                     
                     
                        — Η αναφορά συμβάντων και εγκλημάτων στο προσωπικό και την αστυνομία διευκολύνεται χάρη στην ανάρτηση σαφούς διαδικασίας στον ασφαλή και προστατευμένο χώρο στάθμευσης. 
                     
                     
                        — Διορίζεται υπεύθυνος για τις διαδικασίες προσωπικού. 
                     
                     
                        — Το σύστημα διαχείρισης χώρου στάθμευσης είναι κατάλληλο για διαβίβαση δεδομένων βάσει του προτύπου DATEX II. 
                     
                  
               
         
         
            
               4.Πλατινένιο επίπεδο
            
            
            
               Πίνακας 5
            
            
                     
                        ΠΛΑΤΙΝΕΝΙΟ ΕΠΙΠΕΔΟ
                     
                  
               
                     
                        Περίμετρος
                     
                  
                  
                     
                        — Η περίμετρος του ασφαλούς και προστατευμένου χώρου στάθμευσης προστατεύεται με συνεχές δρύφακτο ύψους τουλάχιστον 1,8 μέτρων που διαθέτει μέσα αποτροπής της άνωθεν διέλευσης. Υπάρχει κενή ζώνη 1 μέτρου μεταξύ του δρύφακτου και του χώρου στάθμευσης. 
                     
                     
                        — Εφαρμόζονται μέτρα για την πρόληψη εκούσιας και ακούσιας βλάβης στα δρύφακτα. 
                     
                     
                        — Η περίμετρος του ασφαλούς και προστατευμένου χώρου στάθμευσης φέρει φωτισμό έντασης 25 Lux. 
                     
                     
                        — Ολόκληρη η περίμετρος του ασφαλούς και προστατευμένου χώρου στάθμευσης παρακολουθείται με συνεχή βιντεοεπιτήρηση, χωρίς να υπάρχουν τυφλά σημεία. 
                     
                     
                        — Το σύστημα CCTV διαθέτει ελάχιστες δυνατότητες συνεχούς ψηφιακής καταγραφής 5 καρέ ανά δευτερόλεπτο ή με βάση ανίχνευση κίνησης με χρόνο καταγραφής πριν από και μετά από ένα συμβάν, και κάμερες ανάλυσης HD με πραγματική απόδοση ημέρας και νύχτας και 720 εικονοστοιχεία. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί περιοδικό έλεγχο του συστήματος CCTV ανά 48 ώρες και τηρεί αρχείο του ελέγχου για μία εβδομάδα. 
                     
                     
                        — Ο διαχειριστής του ασφαλούς και προστατευμένου χώρου στάθμευσης διενεργεί έλεγχο λειτουργίας του συστήματος CCTV τουλάχιστον ανά 24 ώρες.
                     
                     
                        — Τα δεδομένα του συστήματος CCTV διατηρούνται για περίοδο 30 ημερών, εκτός εάν η εφαρμοστέα εθνική ή ενωσιακή νομοθεσία απαιτεί μικρότερη περίοδο διατήρησης. Στην περίπτωση αυτή, εφαρμόζεται η μέγιστη δυνατή περίοδος διατήρησης που επιτρέπει η νομοθεσία. 
                     
                     
                        — Ο ασφαλής και προστατευμένος χώρος στάθμευσης διαθέτει εγγύηση CCTV ή συμφωνία επιπέδου υπηρεσιών με τουλάχιστον δύο επισκέψεις συντήρησης από κατάλληλο ειδικευμένο οργανισμό ετησίως, ή διαθέτει αποδεδειγμένα δικές του ικανότητες συντήρησης. Ειδικευμένοι τεχνικοί χειρίζονται πάντα τα συστήματα CCTV στον ασφαλή και προστατευμένο χώρο στάθμευσης.
                     
                     
                        — Τα συμβάντα του συστήματος CCTV και τα συμβάντα πρόσβασης συγχρονίζονται μέσω κοινού λογισμικού ειδοποίησης. 
                     
                     
                        — Τα συμβάντα ασφάλειας του συστήματος CCTV στον χώρο στάθμευσης εξετάζονται από προσωπικό με τη χρήση προγραμμάτων-πελατών βασιζόμενων στο διαδίκτυο. Σε περίπτωση διακοπής λειτουργίας του δικτύου, όλα τα συμβάντα CCTV και πρόσβασης αποθηκεύονται τοπικά και αποστέλλονται, μόλις αποκατασταθούν οι συνδέσεις, στον κεντρικό εξοπλισμό καταχώρισης. 
                     
                     
                        — Οι εικόνες του συστήματος CCTV ελέγχονται εξ αποστάσεως (24 ώρες το εικοσιτετράωρο, 7 ημέρες την εβδομάδα) από εξωτερικό κέντρο παρακολούθησης και λήψης σημάτων συναγερμού, εκτός εάν υπάρχει προσωπικό ασφάλειας επιτόπου. 
                     
                     
                        — Το σύστημα CCTV παρέχει δυνατότητα σήμανσης συναγερμού παρείσφρησης, καθώς και άνωθεν διέλευσης, και σημαίνει συναγερμό με ηχητικά ή φωτεινά σήματα στον χώρο στάθμευσης, καθώς και στα κέντρα παρακολούθησης και λήψης σημάτων συναγερμού.
                     
                     
                        — Κάθε βλάστηση γύρω από την περίμετρο του ασφαλούς και προστατευμένου χώρου στάθμευσης κλαδεύεται ώστε να διασφαλίζεται καλή ορατότητα. 
                     
                  
               
                     
                        Χώρος στάθμευσης
                     
                  
                  
                     
                        — Κατάλληλη σήμανση αναφέρει ότι στον χώρο στάθμευσης επιτρέπονται μόνο φορτηγά οχήματα και εξουσιοδοτημένα οχήματα. 
                     
                     
                        — Οι λωρίδες κυκλοφορίας του χώρου στάθμευσης και οι λωρίδες για πεζούς φέρουν σήμανση και φωτισμό έντασης 15 Lux. 
                     
                     
                        — Κάθε βλάστηση στον χώρο στάθμευσης κλαδεύεται ώστε να διασφαλίζεται καλή ορατότητα. 
                     
                     
                        — Ο χώρος πρέπει να είναι επανδρωμένος ή να ελέγχεται μέσω καμερών 24 ώρες το εικοσιτετράωρο, 7 ημέρες την εβδομάδα.
                     
                     
                        — Οι απαιτήσεις για το σύστημα CCTV στο τμήμα που αφορά την «περίμετρο» του παρόντος επιπέδου προστασίας ισχύουν επίσης για το σύστημα CCTV στον χώρο στάθμευσης.  
                     
                  
               
                     
                        Είσοδος/έξοδος
                     
                  
                  
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης φέρουν φωτισμό έντασης 25 Lux και προστατεύονται με πύλες οι οποίες δεν επιτρέπουν την άνωθεν και κάτωθεν διέλευση ή με δρύφακτα τα οποία δεν επιτρέπουν την άνωθεν και κάτωθεν διέλευση και συμπληρώνονται από πασσάλους.
                     
                     
                        — Σε όλα τα σημεία εισόδου και εξόδου του ασφαλούς και προστατευμένου χώρου στάθμευσης εγκαθίσταται και λειτουργεί σύστημα CCTV που παρέχει καλή ποιότητα εικόνας. Τα σημεία εισόδου και εξόδου, συμπεριλαμβανομένων των σημείων εισόδου και εξόδου πεζών, παρακολουθούνται σε πραγματικό χρόνο. 
                     
                     
                        — Οι απαιτήσεις για το σύστημα CCTV στο τμήμα που αφορά την «περίμετρο» του παρόντος επιπέδου προστασίας ισχύουν επίσης για το σύστημα CCTV στα σημεία εισόδου και εξόδου. 
                     
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης προστατεύονται με μηχανισμούς πρόληψης και εντοπισμού παρείσφρησης, όπως τουρνικέ για πεζούς ύψους τουλάχιστον 1,80 μέτρων. Τα σημεία πρόσβασης σε υπηρεσίες όπως τουαλέτες, εστιατόρια και καταστήματα διαθέτουν τουρνικέ με περιστρεφόμενο μηχανισμό τριών ακτίνων, όταν υπάρχει άμεση πρόσβαση μεταξύ του χώρου στάθμευσης και των εν λόγω υπηρεσιών. 
                     
                     
                         — Τα σημεία εισόδου και εξόδου του ασφαλούς και προστατευμένου χώρου στάθμευσης διαθέτουν τεχνολογία αναγνώρισης πινακίδων κυκλοφορίας. Κατά την έξοδο από τον ασφαλή και προστατευμένο χώρο στάθμευσης, το προσωπικό ασφάλειας επαληθεύει αν η πινακίδα κυκλοφορίας αντιστοιχεί στο αναγνωριστικό του συστήματος επαλήθευσης εισόδου και εξόδου, π.χ. εισιτήρια, συσκευές ανάγνωσης RFID ή κωδικοί QR. Τα αρχεία των οχημάτων που εισέρχονται σε και εξέρχονται από τον ασφαλή και προστατευμένο χώρο στάθμευσης αποθηκεύονται σύμφωνα με την εφαρμοστέα εθνική ή ενωσιακή νομοθεσία. 
                     
                     
                        — Τα σημεία εισόδου και εξόδου του ασφαλούς και προστατευμένου χώρου στάθμευσης προστατεύονται μέσω συστήματος επαλήθευσης δύο σταδίων, το οποίο περιλαμβάνει ελέγχους της πινακίδας κυκλοφορίας και μια πρόσθετη σχετική μέθοδο που επιλέγεται από τον ασφαλή και προστατευμένο χώρο στάθμευσης, η οποία παρέχει δυνατότητα ταυτοποίησης και επαλήθευσης της ταυτότητας των οδηγών, κάθε προσώπου που συνοδεύει τον οδηγό και κάθε άλλου εξουσιοδοτημένου προσώπου που εισέρχεται στον χώρο στάθμευσης. 
                     
                     
                        — Κάθε ενδεχόμενο κτίριο πύλης πρέπει να είναι ανθεκτικό σε εξωτερικές επιθέσεις και να διαθέτει μηχανισμό κλεισίματος των θυρών του φυλακίου.
                     
                  
               
                     
                        Διαδικασίες προσωπικού
                     
                  
                  
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο ασφάλειας που εξετάζει τους συγκεκριμένους κινδύνους που αντιμετωπίζει ο ασφαλής και προστατευμένος χώρος στάθμευσης λόγω παραγόντων, όπως η θέση του, τα είδη πελατών, οι συνθήκες οδικής ασφάλειας, τα ποσοστά εγκληματικότητας και γενικά ζητήματα ασφάλειας. 
                     
                     
                        — Με βάση ετήσια αξιολόγηση κινδύνου και με την επιφύλαξη τυχόν εθνικής νομοθεσίας που θεσπίζει πρόσθετες απαιτήσεις, εφαρμόζεται σχέδιο αδιάλειπτης λειτουργίας. Περιλαμβάνει λεπτομερή μέτρα σχετικά με τον τρόπο αντιμετώπισης συμβάντων που προκαλούν διαταραχές και διατήρησης της εκτέλεσης κρίσιμων δραστηριοτήτων κατά τη διάρκεια ενός συμβάντος. Η διοίκηση του ασφαλούς και προστατευμένου χώρου στάθμευσης πρέπει να είναι σε θέση να αποδείξει την εφαρμογή των εν λόγω μέτρων. 
                     
                     
                        — Εφαρμόζεται διαδικασία για τις περιπτώσεις που μη εξουσιοδοτημένα οχήματα σταθμεύουν στον ασφαλή και προστατευμένο χώρο στάθμευσης. Η εν λόγω διαδικασία είναι αναρτημένη σε εμφανές σημείο του ασφαλούς και προστατευμένου χώρου στάθμευσης.  
                     
                     
                        — Υπάρχει διαθέσιμη βοήθεια προς τους χρήστες 24 ώρες το εικοσιτετράωρο και 7 ημέρες την εβδομάδα. 
                     
                     
                        — Η αναφορά συμβάντων και εγκλημάτων στο προσωπικό ασφάλειας και την αστυνομία διευκολύνεται χάρη στην ανάρτηση σαφούς διαδικασίας στον ασφαλή και προστατευμένο χώρο στάθμευσης. 
                     
                     
                        — Διορίζεται υπεύθυνος για τις διαδικασίες προσωπικού. 
                     
                     
                        — Χρησιμοποιείται τεχνικό εγχειρίδιο χρήστη. 
                     
                     
                        — Εφαρμόζονται διαδικασίες απόκρισης σε συναγερμό. 
                     
                     
                        — Το σύστημα διαχείρισης χώρου στάθμευσης είναι κατάλληλο για διαβίβαση δεδομένων βάσει του προτύπου DATEX II. 
                     
                     
                        — Παρέχεται δυνατότητα ασφαλούς προκράτησης θέσης μέσω τηλεφώνου, εντύπων επικοινωνίας, ηλεκτρονικού ταχυδρομείου, εφαρμογών ή πλατφορμών κράτησης. Εάν η προκράτηση θέσης παρέχεται μέσω εφαρμογών ή παρόμοιων συστημάτων κράτησης, η διαβίβαση δεδομένων πρέπει να πραγματοποιείται σε πραγματικό χρόνο. 
                     
                  
               
               ΠΑΡΑΡΤΗΜΑ ΙΙ
            
            
               Πρότυπα και διαδικασίες πιστοποίησης
            
            
            
               1.Φορείς πιστοποίησης και εκπαίδευση ελεγκτών 
            
            
            
               1.Μόνο φορείς πιστοποίησης και ελεγκτές που πληρούν τις απαιτήσεις του παρόντος παραρτήματος δικαιούνται να διενεργούν την πιστοποίηση ασφαλών και προστατευμένων χώρων στάθμευσης που αναφέρεται στο άρθρο 8α παράγραφος 1 του κανονισμού (ΕΚ) αριθ. 561/2006. 
            
            
            
               2.Οι φορείς πιστοποίησης των οποίων οι ελεγκτές διενεργούν ελέγχους με σκοπό την πιστοποίηση ασφαλών και προστατευμένων χώρων στάθμευσης σύμφωνα με τα πρότυπα που ορίζονται στο παράρτημα I διαθέτουν ομαδική διαπίστευση σύμφωνα με το πρότυπο ISO 17021. 
            
            
            
               3.Οι ελεγκτές που διενεργούν ελέγχους πιστοποίησης με σκοπό την πιστοποίηση ασφαλών και προστατευμένων χώρων στάθμευσης σύμφωνα με τα πρότυπα του παραρτήματος Ι έχουν συμβατική σχέση με τον φορέα πιστοποίησης. 
            
            
            
               4.Σύμφωνα με το πρότυπο ISO 17021, οι φορείς πιστοποίησης διασφαλίζουν ότι οι ελεγκτές που διενεργούν ελέγχους με σκοπό την πιστοποίηση ασφαλών και προστατευμένων χώρων στάθμευσης είναι κατάλληλα εκπαιδευμένοι. 
            
            
            
               5.Οι ελεγκτές των φορέων πιστοποίησης έχουν ολοκληρώσει επιτυχώς εκπαίδευση ελεγκτών στην τελευταία έκδοση των προτύπων που ορίζονται στο παράρτημα Ι, η οποία περιλαμβάνει θεωρητικό και πρακτικό μέρος. 
            
            
            
               6.Οι ελεγκτές των φορέων πιστοποίησης έχουν ικανοποιητική γνώση της αγγλικής γλώσσας, καθώς και γνώση της σχετικής τοπικής γλώσσας του κράτους μέλους στο οποίο διενεργούν τον έλεγχο. 
            
         
         
            
            
               7.Οι φορείς πιστοποίησης που επιθυμούν να πιστοποιούν ασφαλείς και προστατευμένους χώρους στάθμευσης διαβιβάζουν στην Επιτροπή τα έγγραφα που αποδεικνύουν ότι πληρούν όλες τις απαιτήσεις του παρόντος τμήματος. Εάν ο φορέας πιστοποίησης πληροί όλα τα κριτήρια που καθορίζονται στο παρόν τμήμα, το όνομα και τα στοιχεία επικοινωνίας του εν λόγω φορέα πιστοποίησης προστίθενται στον επίσημο ιστότοπο που αναφέρεται στο άρθρο 8α παράγραφος 1 του κανονισμού (ΕΚ) αριθ. 561/2006. 
            
            
            
               2.Διαδικασίες ελέγχων πιστοποίησης, αιφνιδιαστικών ελέγχων και ανάκλησης του πιστοποιητικού ασφαλούς και προστατευμένης στάθμευσης 
            
            
            
               1.Οι έλεγχοι πιστοποίησης ασφαλών και προστατευμένων χώρων στάθμευσης πραγματοποιούνται με φυσική παρουσία. Οι διαχειριστές χώρων στάθμευσης που επιθυμούν να πιστοποιηθούν σύμφωνα με τα πρότυπα της Ένωσης που ορίζονται στο παράρτημα Ι υποβάλλουν αίτηση σε φορέα πιστοποίησης για τη διενέργεια ελέγχου πιστοποίησης στις εγκαταστάσεις τους. 
            
            
            
               2.Τρεις μήνες πριν από τη λήξη ισχύος του πιστοποιητικού, οι διαχειριστές ασφαλών και προστατευμένων χώρων στάθμευσης που επιθυμούν να ανανεώσουν την πιστοποίηση ζητούν από τον φορέα πιστοποίησης της επιλογής τους να υποβληθούν εκ νέου σε έλεγχο. Ο έλεγχος επαναπιστοποίησης οργανώνεται και τα αποτελέσματα κοινοποιούνται στον διαχειριστή του χώρου στάθμευσης πριν από την ημερομηνία λήξης του ισχύοντος πιστοποιητικού. 
            
            
            
               3.Όταν, λόγω εξαιρετικών περιστάσεων που δεν θα μπορούσαν να είχαν προβλεφθεί ούτε από τον φορέα πιστοποίησης ούτε από τον διαχειριστή του ασφαλούς και προστατευμένου χώρου στάθμευσης, ο φορέας πιστοποίησης δεν είναι σε θέση να διενεργήσει τον ζητούμενο έλεγχο επαναπιστοποίησης, ο φορέας πιστοποίησης μπορεί να αποφασίσει να παρατείνει την ισχύ του ισχύοντος πιστοποιητικού για διάστημα έως έξι μηνών. Η εν λόγω παράταση μπορεί να ανανεωθεί μόνο μία φορά.  
            
            
               Οι λόγοι της εν λόγω παράτασης κοινοποιούνται στην Επιτροπή από τον φορέα πιστοποίησης και οι σχετικές πληροφορίες καθίστανται διαθέσιμες στον ενιαίο επίσημο ιστότοπο που αναφέρεται στο άρθρο 8α παράγραφος 1 του κανονισμού (ΕΚ) αριθ. 561/2006. 
            
            
            
               4.Κατά τη διάρκεια ισχύος του πιστοποιητικού του ασφαλούς και προστατευμένου χώρου στάθμευσης, ο αρμόδιος φορέας πιστοποίησης διενεργεί τουλάχιστον έναν αιφνιδιαστικό έλεγχο επί των προτύπων που ορίζονται στο παράρτημα Ι. 
            
            
            
               5.Ο φορέας πιστοποίησης κοινοποιεί αμελλητί τα αποτελέσματα των ελέγχων επαναπιστοποίησης και των αιφνιδιαστικών ελέγχων στον διαχειριστή του ασφαλούς και προστατευμένου χώρου στάθμευσης. 
            
            
            
               6.Εάν, μετά από έλεγχο επαναπιστοποίησης ή αιφνιδιαστικό έλεγχο, ο φορέας πιστοποίησης διαπιστώσει ότι ο ασφαλής και προστατευμένος χώρος στάθμευσης δεν πληροί πλέον μία ή περισσότερες απαιτήσεις που καλύπτονται από το πιστοποιητικό, κοινοποιεί στον διαχειριστή τις λεπτομέρειες των αστοχιών που διαπιστώθηκαν και προτείνει μέτρα για την αντιμετώπισή τους. Ο φορέας πιστοποίησης επιτρέπει στον διαχειριστή να αντιμετωπίσει τις εν λόγω αστοχίες εντός προθεσμίας που ορίζει ο ελεγκτής, αφού λάβει υπόψη τη σοβαρότητα της διαπιστωθείσας αστοχίας. Ο διαχειριστής ενημερώνει τον φορέα πιστοποίησης σχετικά με τα μέτρα που έλαβε για την αποκατάσταση των εν λόγω ελλείψεων και παρέχει όλες τις αναγκαίες λεπτομέρειες πριν από τη λήξη της προθεσμίας. 
            
            
            
               7.Ο φορέας πιστοποίησης αξιολογεί, εντός 4 εβδομάδων, τα διορθωτικά μέτρα που εφάρμοσε ο διαχειριστής. Εάν διαπιστώσει ότι ο ασφαλής και προστατευμένος χώρος στάθμευσης πληροί όλες τις ελάχιστες απαιτήσεις υπηρεσιών που ορίζονται στο παράρτημα Ι και όλες τις απαιτήσεις ασφάλειας που καλύπτονται από το πιστοποιητικό, εκδίδεται νέο πιστοποιητικό ελέγχου για το ζητούμενο επίπεδο ασφάλειας. Στην περίπτωση αιφνιδιαστικού ελέγχου, το ίδιο πιστοποιητικό ελέγχου εξακολουθεί να ισχύει έως τη λήξη του. 
            
            
         
         
            
               8.Εάν ο φορέας πιστοποίησης διαπιστώσει ότι ο ασφαλής και προστατευμένος χώρος στάθμευσης πληροί όλες τις ελάχιστες απαιτήσεις υπηρεσιών που ορίζονται στο παράρτημα Ι και τις απαιτήσεις ασφάλειας επιπέδου προστασίας διαφορετικού από το επίπεδο που καλύπτεται από το υπάρχον πιστοποιητικό, εκδίδεται νέο πιστοποιητικό ελέγχου που αντικατοπτρίζει το κατάλληλο επίπεδο ασφάλειας. Στην περίπτωση αιφνιδιαστικού ελέγχου, εκδίδεται νέο πιστοποιητικό ελέγχου με το κατάλληλο επίπεδο ασφάλειας, το οποίο έχει την ίδια ημερομηνία λήξης με το πιστοποιητικό ελέγχου που αντικαθιστά. 
            
            
            
               9.Εάν, μετά από έλεγχο επαναπιστοποίησης ή αιφνιδιαστικό έλεγχο και αξιολόγηση τυχόν επακόλουθων διορθωτικών μέτρων, ο φορέας πιστοποίησης διαπιστώσει ότι ο ασφαλής και προστατευμένος χώρος στάθμευσης δεν πληροί τις ελάχιστες απαιτήσεις υπηρεσιών ή δεν πληροί μία ή περισσότερες από τις απαιτήσεις ασφάλειας που καλύπτονται από το υπάρχον πιστοποιητικό, ο φορέας πιστοποίησης ανακαλεί το πιστοποιητικό. Ο φορέας πιστοποίησης ενημερώνει αμέσως τον διαχειριστή, ο οποίος είναι υπεύθυνος να αφαιρέσει από τις εγκαταστάσεις του οποιαδήποτε αναφορά στα πρότυπα της Ένωσης σχετικά με τους ασφαλείς και προστατευμένους χώρους στάθμευσης. 
            
            
            
               10.Ο διαχειριστής του ασφαλούς και προστατευμένου χώρου στάθμευσης έχει τη δυνατότητα να προσφύγει στον φορέα πιστοποίησης που διενήργησε τον έλεγχο, εάν διαφωνεί με το αποτέλεσμα του ελέγχου, σύμφωνα με το πρότυπο ISO 17021. Μετά την εξέταση της προσφυγής, ο φορέας πιστοποίησης μπορεί να αποφασίσει να μην ανακαλέσει το πιστοποιητικό ελέγχου ή να εκδώσει νέο πιστοποιητικό ελέγχου για διαφορετικό επίπεδο ασφάλειας. 
            
            
            
               3.Απαιτήσεις που πρέπει να πληρούνται μετά τον έλεγχο από φορείς πιστοποίησης και παροχή πληροφοριών
            
            
            
               1.Μετά τον επιτυχή έλεγχο πιστοποίησης ή επαναπιστοποίησης, ο φορέας πιστοποίησης εκδίδει αμέσως το πιστοποιητικό ελέγχου στον διαχειριστή του χώρου στάθμευσης και αποστέλλει αμελλητί αντίγραφο στον διαχειριστή του πιστοποιημένου ασφαλούς και προστατευμένου χώρου στάθμευσης και στην Επιτροπή. Ενημερώνει επίσης την Επιτροπή στην περίπτωση ανάκλησης πιστοποιητικών ελέγχου ή μεταβολής του επιπέδου ασφάλειας ασφαλών και προστατευμένων χώρων στάθμευσης μετά από έλεγχο. Το πιστοποιητικό ελέγχου ισχύει για τρία έτη. 
            
            
            
               2.Σύμφωνα με το άρθρο 8α παράγραφος 1 του κανονισμού (ΕΚ) αριθ. 561/2006, η Επιτροπή διασφαλίζει ότι οι σχετικές πληροφορίες για τους ασφαλείς και προστατευμένους χώρους στάθμευσης που έχουν πιστοποιηθεί σύμφωνα με τα πρότυπα του παραρτήματος I του παρόντος κανονισμού είναι διαθέσιμες και επικαιροποιημένες στον ενιαίο επίσημο ιστότοπο. 
            
            
            
               3.Οι φορείς πιστοποίησης συστήνουν ηλεκτρονικό μηχανισμό υποβολής καταγγελιών για τους χρήστες ασφαλών και προστατευμένων χώρων στάθμευσης. 
            
            
            
               4.Για τους σκοπούς του άρθρου 8α παράγραφος 4 του κανονισμού (ΕΚ) αριθ. 561/2006, οι φορείς πιστοποίησης συνεργάζονται με την Επιτροπή για την ανταλλαγή πληροφοριών και παρατηρήσεων που συλλέγονται προκειμένου να προτείνουν βελτιώσεις ή διευκρινίσεις στα πρότυπα που ορίζονται στο παράρτημα Ι του παρόντος κανονισμού, κατά περίπτωση.